**ระเบียบคณะกรรมการสิทธิมนุษยชนแห่งชาติ**

ว่าด้วยการกำหนดคุณสมบัติ วิธีการสรรหา และการคัดเลือก

เลขาธิการคณะกรรมการสิทธิมนุษยชนแห่งชาติ

พ.ศ. ๒๕๖๑ และที่แก้ไขเพิ่มเติม

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ

อาศัยอำนาจตามความในมาตรา ๔๙ (๖) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“ประธานกรรมการ” หมายความว่า ประธานกรรมการสิทธิมนุษยชนแห่งชาติ

“คณะกรรมการ” หมายความว่า คณะกรรมการสิทธิมนุษยชนแห่งชาติ

“คณะกรรมการสรรหา” หมายความว่า คณะกรรมการสรรหาบุคคลเพื่อดำรงตำแหน่งเลขาธิการคณะกรรมการสิทธิมนุษยชนแห่งชาติ

“เลขาธิการ” หมายความว่า เลขาธิการคณะกรรมการสิทธิมนุษยชนแห่งชาติ

ข้อ ๔ คุณสมบัติของผู้ที่จะดำรงตำแหน่งเลขาธิการ ให้เป็นไปตามมาตรฐานกำหนดตำแหน่ง
ที่คณะกรรมการในฐานะองค์กรกลางบริหารงานบุคคล (ก.ส.) กำหนด โดยจะต้องดำรงตำแหน่งประเภทบริหาร ระดับสูง มาแล้วไม่น้อยกว่าหนึ่งปี

ข้อ ๕ ให้คณะกรรมการดำเนินการสรรหาและคัดเลือกบุคคลมาดำรงตำแหน่งเลขาธิการในกรณีดังต่อไปนี้

(๑) เมื่อผู้ดำรงตำแหน่งเลขาธิการพ้นจากตำแหน่งเพราะเกษียณอายุราชการ

(๒) เมื่อตำแหน่งเลขาธิการว่างลงเพราะเหตุอื่นนอกจาก (๑)

ให้คณะกรรมการแต่งตั้งคณะกรรมการสรรหาคณะหนึ่งจำนวนห้าคน ประกอบด้วย กรรมการ
สิทธิมนุษยชนแห่งชาติ หนึ่งคน เป็นประธาน กรรมการสิทธิมนุษยชนแห่งชาติ หนึ่งคน และผู้ทรงคุณวุฒิด้านการบริหาร ด้านกฎหมาย และด้านสิทธิมนุษยชน ด้านละหนึ่งคน เป็นกรรมการ โดยมีหัวหน้า
ส่วนราชการระดับสำนักที่รับผิดชอบด้านการบริหารงานบุคคลของสำนักงานคณะกรรมการสิทธิมนุษยชนแห่งชาติเป็นเลขานุการ[[2]](#footnote-2)

ในกรณีตาม (๑) ให้คณะกรรมการแต่งตั้งคณะกรรมการสรรหาและดำเนินการสรรหาตามวรรคสอง
ได้ไม่เกินหนึ่งร้อยยี่สิบวันก่อนที่เลขาธิการผู้นั้นจะเกษียณอายุราชการ[[3]](#footnote-3)

ข้อ ๖ ให้คณะกรรมการสรรหากำหนดเกณฑ์การประเมิน วิธีการ และเงื่อนไขในการสรรหา
โดยอาจกำหนดให้ใช้วิธีการสัมภาษณ์ การเสนอวิสัยทัศน์ การทดสอบความรู้ความสามารถ หรือ
วิธีการอย่างอื่นวิธีการใดวิธีการหนึ่งหรือหลายวิธีตามที่คณะกรรมการสรรหาเห็นว่าเหมาะสม
ทั้งนี้ ให้คณะกรรมการสรรหาประกาศรับสมัครโดยกำหนดรายละเอียดเกี่ยวกับคุณสมบัติของผู้สมัคร รายละเอียดขอบเขตงานในหน้าที่ ลักษณะงาน และข้อมูลอื่นที่จำเป็นสำหรับตำแหน่งเลขาธิการ

ข้อ ๗ ให้คณะกรรมการสรรหาตรวจสอบคุณสมบัติผู้สมัครเข้ารับการสรรหา และดำเนินการสรรหาโดยพิจารณาจากความรู้ ความสามารถ ความประพฤติ ประวัติการรับราชการและประสบการณ์
โดยจะต้องเสนอผลงานอันเป็นที่ประจักษ์มาด้วย ทั้งนี้ ตามวิธีการที่คณะกรรมการสรรหากำหนด

เมื่อคณะกรรมการสรรหาพิจารณาแล้วให้เสนอบัญชีรายชื่อผู้ที่ได้รับการสรรหาจำนวนไม่เกินสามราย โดยเรียงลำดับชื่อตามตัวอักษร พร้อมทั้งระบุเหตุผลและความเหมาะสมของผู้ที่ได้รับการสรรหาดังกล่าวต่อคณะกรรมการ[[4]](#footnote-4)

กรณีที่คณะกรรมการสรรหาได้ดำเนินการตามวรรคหนึ่งแล้วเห็นว่าไม่มีผู้ใดสมควรได้รับการสรรหา ให้รายงานต่อคณะกรรมการแล้วเริ่มดำเนินการตามข้อ ๖ ใหม่[[5]](#footnote-5)

ข้อ ๘ คณะกรรมการสรรหาอาจแต่งตั้งคณะทำงานเพื่อช่วยดำเนินการในเรื่องหนึ่งเรื่องใดก็ได้

ข้อ ๙[[6]](#footnote-6) ให้คณะกรรมการประชุมพิจารณาคัดเลือกผู้ที่สมควรได้รับการแต่งตั้งให้ดำรงตำแหน่งเลขาธิการตามข้อ ๗ และให้ประกาศผลการคัดเลือกผู้ที่สมควรได้รับการแต่งตั้งให้ดำรงตำแหน่งเลขาธิการให้ทราบทั่วกัน แล้วดำเนินการตามมาตรา ๕๔ (๑) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ ต่อไป

กรณีที่คณะกรรมการพิจารณาแล้วเห็นว่า บัญชีรายชื่อที่คณะกรรมการสรรหาเสนอมายังไม่มี
ผู้สมควรได้รับการแต่งตั้งให้ดำรงตำแหน่งเลขาธิการ ให้คณะกรรมการดำเนินการแต่งตั้งคณะกรรมการสรรหาเพื่อดำเนินการสรรหาใหม่ โดยอาจแต่งตั้งจากกรรมการสรรหาคนเดิมก็ได้

การประชุมคณะกรรมการให้เป็นไปตามระเบียบคณะกรรมการสิทธิมนุษยชนแห่งชาติว่าด้วย
การประชุมคณะกรรมการสิทธิมนุษยชนแห่งชาติ

ข้อ ๑๐ ให้ประธานกรรมการรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้วินิจฉัย คำวินิจฉัยนั้น
ให้เป็นที่สุด

ประกาศ ณ วันที่ ๖ มีนาคม พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

ระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๒[[7]](#footnote-7)

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๔[[8]](#footnote-8)

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

1. ราชกิจจานุเบกษา เล่ม ๑๓๕/ตอนที่ ๑๘ ก/หน้า ๑/๒๒ มีนาคม ๒๕๖๑ [↑](#footnote-ref-1)
2. ข้อ ๕ วรรคสอง แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๒ [↑](#footnote-ref-2)
3. ข้อ ๕ วรรคสาม แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๒ [↑](#footnote-ref-3)
4. ข้อ ๗ วรรคสอง แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๔ [↑](#footnote-ref-4)
5. ข้อ ๗ วรรคสาม แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๔ [↑](#footnote-ref-5)
6. ข้อ ๙ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๔ [↑](#footnote-ref-6)
7. ราชกิจจานุเบกษา เล่ม ๑๓๖/ตอนที่ ๘๐ ก/หน้า ๗/๒๗ มิถุนายน ๒๕๖๒ [↑](#footnote-ref-7)
8. ราชกิจจานุเบกษา เล่ม ๑๓๘/ตอนที่ ๔๓ ก/หน้า ๕/๓๐ มิถุนายน ๒๕๖๔ [↑](#footnote-ref-8)